**Veronica Salinas**

Veronica Salinas er skuespiller, forfatter, dramatiker og forteller. Hun bor i Oslo, og kommer opprinnelig fra Argentina. I foredraget «Slik lærte jeg norsk» deler hun erfaringer fra sitt møte med norsk kultur og språk. Foredraget er basert på romanen «OG», som har fått flere priser. Jeg-personen i OG går gjennom en identitetskrise; hun er ny i Norge, og hverdagen er preget av rutinearbeid og språkkurs – og savn etter hjemlandet Argentina.  Salinas er også rådgiver og formidler i «Leser søker bok» siden 2013. For mer informasjon om Veronica Salinas, se egen hjemmeside: <http://www.salinas.no/>

**Maren Sæbø**

Det er færre konflikter i Afrika enn før, men rekordmange flyktninger. Maren Sæbø har bodd og reist i afrikanske land siden hun var åtte år gammel, og studert konflikter og politikk på kontinentet. Nå jobber hun som journalist, og har de siste årene blant annet rapportert fra Øst-Afrika og Afrikas Horn, hvor mange av flyktningene som kommer til Norge kommer fra. Maren Sæbo driver sitt eget nettsted: bundu.no

**Eva Bratvold**

Eva Bratvold er en velkjent foredragsholder som brenner for god læring og digital kompetanse. Hun har tidligere hatt flere foredrag for voksenopplæringen, og jobber ellers med alle skolenivåer – fra barnehage til høgskole/universitet. I tillegg har hun hatt oppdrag for fylkeskommuner, kommuner, skoler, Senter for IKT i utdanningen (nå del av Utdanningsdirektoratet), de fleste av leverandørene i sektoren, forlag o.l. Hun var en av arkitektene bak iktplan.no, og har arbeidet med etterutdanning av lærere gjennom Høgskolen i Østfold.

**May Olaug Horverak og Kedir Diary**

May Olaug Horverak er rektor ved Birkenes Læringssenter og har bakgrunn som lærer og barnevernspedagog. Hun har erfaring fra undervisning i ulike kontekster; ungdomsskole, videregående, voksenopplæring og universitet, og fullførte for få år siden en doktorgrad i språkvitenskap med fokus på didaktikk. Som forsker ved UiA startet hun opp prosjektet «Systematisk Arbeid Med Motivasjon» i samarbeid med Møglestu videregående skole, og hun leder nå det tverrkommunale arbeidet med metoden i ulike kontekster i rammen av folkehelsesatsingen Helsefremmende Barnehager og Skoler.

Kedir Diary er miljøarbeider ved Lillesand voksenopplæring og har bakgrunn som helsefagarbeider og gründer, og drev medisinutsalg til sykehus i sitt hjemland Irak. Han kom som flyktning til Norge for 20 år siden, og har her tatt årsstudium i norsk med samfunnskunnskap og driver et lite transportfirma ved siden av jobben på voksenopplæringen. Han har vært sentral i innføringen av motivasjonsmetoden i voksenopplæringskonteksten.

En del elever i voksenopplæringen opplever det som vanskelig å lære seg norsk språk og lykkes i det norske samfunnet. De strever med å finne motivasjon og ta ansvar for å gjøre det som er nødvendig for å få et godt liv i Norge. Dette er utgangspunktet for prosjektet *Systematisk arbeid med motivasjon i voksenopplæring* hvor vi anvender en femtrinns motivasjonsmetode i klasserommet (se <https://samm.uia.no/>), hvor elevene definerer sine 1) mål, 2) suksessfaktorer, 3) hindringer, 4) hva de trenger fokus på og 5) hvordan de skal gjennomføre det. Hensikten med motivasjonsmetoden er å gi elevene et verktøy som hjelper dem til å ta ansvar for eget liv og egen læring, og gjennom dette bli motivert til å stå på og ikke gi opp. I denne presentasjonen vil vi si noe om teorigrunnlaget for metoden og beskrive hvordan vi konkret jobber med den i klasserommet og gjennom året. I tillegg vil dere få jobbe dere gjennom de fem trinnene i metoden selv. Prosjektet er utviklet i samarbeid med UiA og er en del av Helsedirektoratets folkehelsesatsing på Agder, Helsefremmende Barnehager og Skoler (HBS).

**Sigridur Vilhjalmsdottir**

Sigridur Vilhjalmsdottir er seniorrådiver ved Nasjonalt Senter for Flerkulturell opplæring (NAFO) ved Oslo Met. Vilhjalmsdottir har master i norsk som andrespråk, PPU med fagdidaktikk i tospråklig opplæring og videreutdanning i utdanningsledelse (rektorutdanning). Arbeidsområdene hennes ved NAFO er fleksibel opplæring, grunnskole for voksne og forberedende voksenopplæring. Før hun startet ved NAFO i januar, kom hun fra stilingen som rektor ved voksenopplæring.